b"\n_START_ARTICLE_\nTorre del Clot dels Frares\n_START_SECTION_\nDescripci\xc3\xb3\n_START_PARAGRAPH_\nEl conjunt del Clot dels Frares, situat en els terrenys de l'antic Aut\xc3\xb2drom, est\xc3\xa0 format per una masia amb una torre en un dels seus costats. La masia \xc3\xa9s de planta baixa, primer pis i golfes amb coberta de teula a quatre vessants. La porta d'acc\xc3\xa9s \xc3\xa9s d'arc de mig punt amb grans dovelles de pedra. T\xc3\xa9 a banda i banda, dues obertures rectangulars que corresponen a una intervenci\xc3\xb3 posterior._NEWLINE_Al primer pis hi ha tres obertures allindanades de pedra, els elements decoratius de les quals es troben for\xc3\xa7a malmesos, llevat de l'escut situat damunt la finestra central. Les obertures de les golfes tamb\xc3\xa9 han estat modificades._NEWLINE_La torre \xc3\xa9s de planta quadra i conserva restes d'un esgrafiat barroc. Un pont comunica la masia amb la torre.\n_START_SECTION_\nHist\xc3\xb2ria\n_START_PARAGRAPH_\nL'actual lloc del Clot dels Frares, correspon possiblement a l'antic senyoriu de Vila-R\xc3\xbabia o Vila-Roja que es va extingir l'any 1410. Abans, el nom del Clot apareix esmentat en el  fogatjament de 1365-70. Es sap que el 27 de gener de 1389 es va signar un contracte de cessi\xc3\xb3 a l'esgl\xc3\xa9sia de diversos llocs del feu de Ribes, entre ells el del Clot._NEWLINE_\xc3\x89s possible que la denominaci\xc3\xb3 completa de Clot dels Frares, tingui el seu origen en la instal\xc2\xb7laci\xc3\xb3 al lloc el 1413 d'una comunitat de religiosos jer\xc3\xb2nims, o b\xc3\xa9 en un per\xc3\xadode posterior, ja que a principis del segle XVIII, el Clot era propietat de la Companyia de Jes\xc3\xbas._NEWLINE_La masia constru\xc3\xafda al segle XVII, ha experimentat nombroses modificacions al llarg del temps. Quan es va elaborar el projecte de l'Aut\xc3\xb2drom, es va incloure la utilitzaci\xc3\xb3 de la masia com a Pavell\xc3\xb3 Reial. Actualment t\xc3\xa9 la funci\xc3\xb3 d'habitatge d'estiu."